સગીરા પર બળાત્કારના મામલામાં આવતીકાલે જોધપુરની કોર્ટ આસારામના મામલે ચુકાદો જાહેર કરનાર છે. જાણકાર નિષ્ણાતો અને કાયદા સાથે જોડાયેલા લોકોનું કહેવું છે કે, જો આસારામ આ મામલામાં કોર્ટમાંથી છુટી જશે તો પણ જેલમાંથી બહાર આવી શકશે નહીં. કારણ કે, તેમની સામે ગુજરાતમાં પણ એક બળાત્કારનો કેસ ચાલી રહ્યો છે. જોધપુરના પોલીસ અધિકારી અશોક રાઠોડે કહ્યું છે કે, ચુકાદાના દિવસે સાવચેતી રાખવામાં આવી રહી છે. ગુજરાતમાં આસારામ સામે બળાત્કારનો એક કેસ દાખલ કરવામાં આવ્યો છે. આ પહેલા સુપ્રીમ કોર્ટે રાજસ્થાન અને ગુજરાતના મામલાઓમાં આસારામને જામીન આપવાનો ઇન્કાર કરી દીધો હતો. સુરતની બે બહેનોએ આસારામ અને તેમના પુત્ર નારાયણ સાંઇ સામે અલગ અલગ ફરિયાદો દાખલ કરીને બળાત્કાર અને બાનમાં પકડીને રાખવાનો આક્ષેપ કર્યો હતો. સુપ્રીમ કોર્ટે હાલમાં જ કાર્યવાહીમાં વિલંબને લઇને પ્રશ્નો ઉઠાવ્યા હતા. અત્રે નોંધનીય છે કે, ઉત્તરપ્રદેશના શાહજહાંપુરની સગીરા દ્વારા કથિતરીતે આસારામ પર જોધપુરની બહારના વિસ્તારમાં પોતાના આશ્રમમાં બળાત્કારનો આક્ષેપ કર્યો હતો તે વખતે ભોગ બનેલી સગીરા આશ્રમમાં રહેતી હતી અને તે ૧૬ વર્ષની હતી. દિલ્હીના કમલા માર્કેટ પોલીસ સ્ટેશનમાં આ કેસ દાખલ કરવામાં આવ્યો હતો ત્યારબાદ કેસને જોધપુર ખસેડી લેવામાં આવ્યો હતો. તેમના ઉપર પોક્સો અને એસસી અને એસટી એક્ટની કાનૂની જોગવાઈ લાગૂ કરવામાં આવી હતી. ભારે હોબાળો થયા બાદ આસારામની જોધપુર નજીક ૩૧મી ઓગસ્ટ ૨૦૧૩ના દિવસે ધરપકડ કરી હતી. ત્યારબાદથી જેલમાં છે.